MEMORANDUM TA’ SPJEGAZZJONI

1.Suġġett tal-proposta

Din il-proposta tirrigwarda d-Deċiżjoni li tistabbilixxi l-pożizzjoni li għandha tiġi adottata, f’isem l-Unjoni, fil-Kumitat ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fid-dawl tal-adozzjoni ta’ deċiżjoni dwar l-iskambju ta’ informazzjoni mal-Marokk biex jiġi evalwat l-impatt tal-Ftehim fil-forma ta’ skambju ta’ ittri tal-25 ta’ Ottubru 2018 li jemenda dak il-Ftehim Ewro-Mediterranju

2.Kuntest tal-proposta

2.1.Il-Ftehim ta’ Assoċjazzjoni UE-Marokk

Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (il-“Ftehim ta’ Assoċjazzjoni”), ħoloq żona ta’ kummerċ ħieles bejn l-Unjoni Ewropea u l-Marokk abbażi ta’ liberalizzazzjoni reċiproka tat-tariffi fuq il-kummerċ fl-industrija, fl-agrikoltura u fil-prodotti tas-sajd. Jistabbilixxi żona ta’ kummerċ ħieles li lill-Marokk tiggarantilu aċċess preferenzjali vast għas-suq tal-UE. Il-Ftehim daħal fis-seħħ fl-1 ta’ Marzu 2000.

Permezz tad-Deċiżjoni (UE) 2019/217 tat-28 ta’ Jannar 2019, il-Kunsill approva l-konklużjoni tal-Ftehim fil-forma ta’ skambju ta’ ittri bejn l-Unjoni Ewropea u r-Renju tal-Marokk dwar l-emenda tal-Protokolli Nru 1 u Nru 4 tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, bil-għan li l-preferenzi tariffarji previsti mill-Ftehim ta’ Assoċjazzjoni jiġu estiżi għall-prodotti li joriġinaw mis-Saħara tal-Punent.

2.2.Il-Kumitat ta’ Assoċjazzjoni UE-Marokk

Il-Kumitat ta’ Assoċjazzjoni UE-Marokk huwa korp stabbilit mill-Ftehim ta’ Assoċjazzjoni u huwa responsabbli mill-implimentazzjoni tal-Ftehim. Għandu wkoll is-setgħa li jieħu d-deċiżjonijiet għall-ġestjoni tal-Ftehim Il-Kumitat ta’ Assoċjazzjoni jieħu d-deċiżjonijiet tiegħu permezz ta’ qbil bejn il-Partijiet. Bejn laqgħa u oħra tal-Kumitat, jekk iż-żewġ partijiet jaqblu li jsir hekk, id-deċiżjonijiet jistgħu jittieħdu permezz tal-proċedura bil-miktub.

2.3.L-att previst tal-Kumitat ta’ Assoċjazzjoni UE-Marokk

Il-Kumitat ta’ Assoċjazzjoni UE-Marokk mistenni jadotta deċiżjoni dwar il-modalitajiet biex jiġi evalwat l-impatt tal-ftehim approvat mill-Kunsill fit-28 ta’ Jannar 2019, b’mod partikolari fir-rigward tal-iżvilupp sostenibbli u speċjalment f’dak li jirrigwarda l-vantaġġi għall-popolazzjonijiet ikkonċernati u l-isfruttar tar-riżorsi naturali tas-Saħara tal-Punent (l-“att previst”). L-adozzjoni trid isseħħ sa mhux aktar tard minn xahrejn wara d-dħul fis-seħħ ta’ dan il-Ftehim.

L-att previst għandu l-għan li jistabbilixxi l-modalitajiet għall-iskambju ta’ informazzjoni bejn il-partijiet, bil-għan li jkun jista' jiġi evalwat l-impatt tal-estensjoni tal-preferenzi tariffarji previsti fil-Ftehim ta’ Assoċjazzjoni għall-prodotti tas-Saħara tal-Punent.

L-att previst mistenni jsir vinkolanti għall-partijiet skont l-Artikolu 83(2) tal-Ftehim, li jipprevedi kif ġej: “It shall draw up its decisions by agreement between the Parties. These decisions shall be binding on the Parties, which shall take the measures necessary to implement the decisions taken.”

3.Il-pożizzjoni li għandha tiġi adottata f’isem l-Unjoni